ЕджапIэм зрагъэужь
Ди республикэм шэщIауэ щолажьэ УФ-м и Президентым и жэрдэмкIэ илъэс зыбжанэ ипэкIэ къыхалъхьауэ щыта лъэпкъ проектхэр. Абыхэм ящыщ куэд хуэгъэпсащ ди щIыналъэм и егъэджэныгъэ-гъэсэныгъэ, щэнхабзэ IэнатIэхэм адэкIи зегъэужьыным.
Зи гугъу тщIы Iуэхугъуэхэм я щыхьэтщ Бахъсэн районым хыхьэ Къулъкъужын Ищхъэрэ къуажэм Къып Мухьэмэд и цIэр зэрихьэу дэт, ГъуазджэмкIэ сабий школым мыгувэу къыщрахьэжьэну лэжьыгъэхэр. «Щэнхабзэ» лъэпкъ проектым къыщыгъэлъэгъуа Iуэхугъуэхэр и лъабжьэу, школым къыгуащIыхьынущ ныбжьыщIэхэр щеджэну унэщIэ. Апхуэдэуи унэжьым зэгъэпэщыжыныгъэ лэжьыгъэхэр щекIуэкIынущ. НобэкIэ еджапIэм и инагъыр зэрыхъур метр зэбгъуэзэнатIэ 585-рэщ. УхуэныгъэщIэр зэфIэкIмэ, школым къыхэхъуэнущ зыхуей-зыхуэфI псомкIи къызэгъэпэща пэш Iэхуитлъэхуиту 8, зэIущIэ, зэхуэс зэмылIэужьыгъуэхэр щегъэкIуэкIыным хуэщIа пэш ин, щыгъын фIэдзапIэ, зытхьэщIыпIэ тэмэмхэр. ЕджапIэм и унафэщI КIуж Ритэ зэрыжиIэмкIэ, унэщIэм щIэтыну хьэпшып псори иджырей мардэхэм къезэгъыу щытынущ. КъинэмыщIауэ, ахэр хуэщIауэ щытынущ зи узыншагъэм сэкъат иIэ ныбжьыщIэ зэчиифIэхэми къызыхуэтыншэу ядэлэжьэным. А псоми текIуэнущ сом мелуан 20-м щIигъу.
ГъуазджэмкIэ сабий школым мы зэманым йокIуалIэ ныбжьыщIи 185-рэ. Ахэр хурагъаджэ къафэм, макъамэ Iэмэпсымэхэм еуэным, сурэт щIыным, уэрэд жыIэным. Фигу къэдгъэкIыжынщи, гъуазджэмкIэ школыр ящыщщ зи цIэр фIыкIэ ди къэралым щыIуа апхуэ- дэ еджапIэхэм. Ар мызэ-мытIэу щытекIуащ урысейпсо щэнхабзэ зэхьэзэхуэхэм. И гъэсэнхэм ящыщуи ныбжьыщIи 9-м къыхуагъэфэщащ «Урысейм и ныбжьыщIэ зэчиифIэхэр» къэралпсо зэпеуэм и саугъэтхэр, абы и лауреат хъуахэу. 2018 гъэм еджапIэр щытекIуауэ щытащ «УФ-м ГъуазджэмкIэ и школ нэхъыфI 50» зэхьэзэхуэм.
ЖЫЛАСЭ Маритэ.
